Document ID: 31993D0197

ΑΠΟΦΑΣΗ ΤΗΣ ΕΠΙΤΡΟΠΗΣ της 5ης Φεβρουαρίου 1993 για τους υγειονομικούς όρους και την υγειονομική πιστοποίηση που απαιτούνται για την εισαγωγή εγγεγραμμένων ιπποειδών και ιπποειδών για την αναπαραγωγή και κρεατοπαραγωγή
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 90/426/ΕΟΚ του Συμβουλίου της 26ης Ιουνίου 1990 σχετικά με τους όρους υγειονομικού ελέγχου που διέπουν τη διακίνηση των ιπποειδών και τις εισαγωγές προέλευσης τρίτων χωρών(1) , όπως τροποποιήθηκε τελευταία από την οδηγία 92/36/ΕΟΚ(2) , και ιδίως το άρθρο 15 στοιχείο α) και το άρθρο 16,
Εκτιμώντας:
ότι, με την απόφαση 79/542/ΕΟΚ του Συμβουλίου(3) , όπως τροποποιήθηκε τελευταία από την απόφαση 93/100/ΕΟΚ της Επιτροπής(4) , καθορίστηκε ο πίνακας των τρίτων χωρών από τις οποίες τα κράτη μέλη επιτρέπουν, ειδικότερα, τις εισαγωγές ιπποειδών-
ότι είναι, επίσης, αναγκαίο να ληφθεί υπόψη η περιφερειοποίηση ορισμένων τρίτων χωρών που περιλαμβάνονται στον προαναφερόμενο πίνακα, πράγμα το οποίο αποτελεί αντικείμενο της απόφασης 92/160/ΕΟΚ της Επιτροπής(5) , όπως τροποποιήθηκε από την απόφαση 92/161/ΕΟΚ(6) -
ότι οι αρμόδιες κτηνιατρικές υπηρεσίες έχουν αναλάβει την υποχρέωση να ειδοποιούν την Επιτροπή και τα κράτη μέλη με τηλεγράφημα, τηλετυπία ή τηλεφωτοτυπία, εντός 24 ωρών, για την επιβεβαίωση της εμφάνισης οποιασδήποτε μολυσματικής ή μεταδοτικής νόσου των ιπποειδών των πινάκων Α και Β του αρμόδιου κτηνιατρικού οργανισμού [International Office of Epizootics (IOE)] ή για την έγκριση εμβολιασμού κατά οποιασδήποτε από αυτές ή, εντός εύλογου διαστήματος, για οποιαδήποτε προτεινόμενη αλλαγή στους εθνικούς κανόνες εισαγωγής ιπποειδών-
ότι οι όροι που θα καθοριστούν για τις εισαγωγές ιπποειδών για αναπαραγωγή και κρεατοπαραγωγή εφαρμόζονται με την επιφύλαξη των απαιτήσεων της οδηγίας 86/469/ΕΟΚ του Συμβουλίου(7) , που ορίζει ότι καμία θυρεοστατική, οιστρογόνος, ανδρογόνος ή προγεστερινοειδής ουσία δεν χρησιμοποιείται στα ιπποειδή με σκοπό την πάχυνση-
ότι τα κράτη μέλη θα εισάγουν ιπποειδή σύμφωνα με τις διατάξεις της οδηγίας 91/496/ΕΟΚ του Συμβουλίου(8) , όπως τροποποιήθηκε τελευταία από την απόφαση 92/438/ΕΟΚ(9) , που ορίζει τις αρχές που διέπουν την οργάνωση κτηνιατρικών ελέγχων όσον αφορά τα ζώα που εισάγονται στην Κοινότητα από τρίτες χώρες-
ότι η ύπαρξη ανάλογων υγειονομικών καταστάσεων σε ορισμένες από τις τρίτες χώρες αιτιολογεί τον καθορισμό διαφόρων υγειονομικών περιοχών για την εισαγωγή ιπποειδών-
ότι οι διάφορες κατηγορίες ιπποειδών έχουν τα δικά τους χαρακτηριστικά και ότι οι εισαγωγές τους επιτρέπονται για διαφορετικούς λόγους- ότι, συνεπώς, πρέπει να προσδιοριστούν ειδικοί υγειονομικοί όροι για τις εισαγωγές εγγεγραμμένων ιπποειδών και ιπποειδών για αναπαραγωγή και κρεατοπαραγωγή-
ότι, δεδομένου ότι υφίστανται διάφορες υγειονομικές καταστάσεις, είναι αναγκαίο να καθιερωθούν ορισμένα υγειονομικά πιστοποιητικά για εγγεγραμμένα ιπποειδή, καθώς και για ιπποειδή για αναπαραγωγή και κρεατοπαραγωγή αντίστοιχα-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Με την επιφύλαξη της απόφασης 92/160/ΕΟΚ, τα κράτη μέλη επιτρέπουν τις εισαγωγές ιπποειδών και ιπποειδών για αναπαραγωγή και κρεατοπαραγωγή, τα οποία:
- προέρχονται από τις τρίτες χώρες που αναφέρονται στο παράρτημα Ι της παρούσας απόφασης,
- ανταποκρίνονται στους όρους που προσδιορίζονται στο υγειονομικό πιστοποιητικό, σύμφωνα με το υπόδειγμα του παραρτήματος ΙΙ της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 5 Φεβρουαρίου 1993.

Labels: 0
3
5
6